Փոխանցումների տուփ, փոխանցման հարաբերության աստիճանական փոփոխության մեխանիզմ։ Բաղկացած է փոխարկվող ատամնավոր փոխանցումներից, որոնք տեղավորված են առանձին իրանի (տուփի) կամ մյուս մեխանիզմների հետ ընդհանուր իրանի մեջ։ Տանող լիսեռի պտտման հաստատուն հաճախականության դեպքում տարվող լիսեռի պտտման հաճախականության փոփոխման համար նախատեսված փոխանցումների տուփ կոչվում է նաև արագությունների տուփ (օրինակ, մետաղահատ հաստոցների կտրման գլխավոր շարժման հաղորդակում)։ Մետաղահատ հաստոցներում մատուցման փոփոխման համար նախատեսված փոխանցումների տուփ կոչվում է մատուցումների տուփ։